31980D0755
L 207/37
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕШЕНИЕ НА КОМИСИЯТА
от 17 юли 1980 година
относно разрешаване на незаличимото отпечатване на предписана информация върху пакетите с житно семе
(80/755/ЕИО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската икономическа общност,
като взе предвид Директива 66/402/ЕИО на Съвета от 14 юни 1966 г. относно търговията с житно семе (1), последно изменена с Директива 79/692/ЕИО (2), и по-специално член 10, параграф 1, буква а), последното изречение от нея,
като има предвид, че житното семе нормално не може да се пусне на пазара, освен ако пакетите са обозначени с официален етикет в съответствие с изискванията, посочени в Директива 66/402/ЕИО;
като има предвид, че по силата на тези разпоредби може да се разреши незаличимото отпечатване на предписана информация върху самия пакет въз основа на модела, посочен за етикета;
като има предвид, че такова разрешение може да бъде дадено при определени условия, които гарантират, че отговорността остава за сертифициращия орган;
като има предвид, че мерките, предвидени в настоящата директива, са в съответствие със становището на Постоянния комитет по семена и посадъчен материал за земеделие, градинарство и горско стопанство,
ПРИЕ НАСТОЯЩОТО РЕШЕНИЕ:
Член 1
1. На държавите-членки се разрешава при условията, посочени в параграф 2, да осигурят отпечатването под официален надзор на предписаната информация на пакетите с житни семена от категориите „базово семе“ и „сертифицирано семе“ от всякакъв вид.
2. Следните условия се прилагат по отношение на разрешението, предоставено по силата на параграф 1:
а)
предписаната информация се отпечатва или щампова незаличимо на пакета;
б)
дизайнът и цветът на отпечатката или щампата са в съответствие с модела за етикета, който се използва във въпросната държава-членка;
в)
относно предписаната информация, поне изискваното по силата на приложение IV, А, а), 3.3а и 6 на Директива 66/402/ЕИО трябва да бъде отпечатано или щамповано, когато се вземат проби по силата на член 7, параграф 2 от въпросната директива, отпечатването или щамповането се прави официално или под официален надзор;
г)
в допълнение към предписаната информация, всеки пакет трябва да има официално прикрепен индивидуален сериен номер, който трябва да е отпечатан или щампован незаличимо или перфориран на него от фирмата, която отпечатва пакета; тази фирма трябва да информира сертифициращия орган за количествата издадени пакети, включително и за техните серийни номера;
д)
сертифициращият орган поддържа архив за количеството семена, означени по този начин, включително броя и съдържанието на пакетите във всяка партида, както и серийните им номера, посочени в буква г);
е)
архивите на производителите са обект на надзор от сертифициращия орган.
Член 2
Държавите-членки уведомяват Комисията относно условията, при които използват разрешенията, предоставени съгласно член 1. Комисията уведомява другите държави-членки за това.
Член 3
Адресати на настоящото решение са държавите-членки.
Съставено в Брюксел на 17 юли 1980 година.